บล.กสิกรมั่นใจผลงานเข้าเป้าเจาะลูกค้าใหม่
บล.กสิกรไทย ย้ำปีนี้ธุรกิจเข้าเป้าหลายอย่าง ไม่หวั่นมาร์เก็ตติงหายไป 10 คน ทุ่มงบกิจกรรมการตลาดขยายลูกค้าใหม่
5 ส.ค. 2554

บล.กสิกรไทย ย้ำปีนี้ธุรกิจเข้าเป้าหลายอย่าง ไม่หวั่นมาร์เก็ตติงหายไป 10 คน ทุ่มงบกิจกรรมการตลาดขยายลูกค้าใหม่
น.ส.ณัฐรินทร์ ตาลทอง ประธานกรรมการบริหาร บริษัทหลักทรัพย์ (บล.) กสิกรไทย เปิดเผยว่า ปี 2554 ถือว่าบริษัทดำเนินธุรกิจได้ตามเป้าหมายที่กำหนดได้หลายอย่าง ตั้งแต่ส่วนแบ่งการตลาดที่คาดว่าสิ้นปีน่าจะถึง 4.7% จากครึ่งปีแรกอยู่ที่ 3.5% และคาดว่ามีจำนวนลูกค้าที่เปิดบัญชีใหม่เพิ่มขึ้นได้อีก 5,000 บัญชี ทำให้สิ้นปีนี้อยู่ที่ 2 หมื่นบัญชี ซึ่งครึ่งปีแรกมีลูกค้าเปิดบัญชีใหม่แล้วกว่า 3,000 บัญชี 
สำหรับปัจจัยที่ทำให้บริษัทถึงเป้าหมาย ส่วนหนึ่งเพราะการเติบโตของธุรกิจตลาดหุ้น และการพัฒนาทีมงานต่อเนื่อง โดยเฉพาะเจ้าหน้าที่การตลาด (มาร์เก็ตติง) แม้ว่าเมื่อเร็วๆ นี้มาร์เก็ตติงของบริษัทได้ย้ายไปอยู่ที่ บล.อื่นประมาณ 10 คน จนปัจจุบันเหลือ 150 คน แต่มั่นใจว่าไม่กระทบแต่อย่างใด เพราะเชื่อว่าลูกค้าเชื่อมั่นในการบริการของบริษัท
“ปีนี้เป็นปีที่บริษัทเริ่มทำกิจกรรมการตลาดที่สร้างสรรค์และแปลกใหม่ให้กับอุตสาหกรรมเพื่อขยายฐานลูกค้าใหม่ จาก 2 ปีก่อนเน้นรักษาฐานลูกค้าเก่า” น.ส.ณัฐรินทร์ กล่าว
ทั้งนี้ ในช่วงครึ่งปีหลังจะออกโปรโมชันให้ลูกค้า 23 รายการ ลักษณะสะสมแต้มแลกรางวัลเพื่อรับสิทธิพิเศษ 2 รายการใหญ่ และบริษัทยังมีการเชื่อมโยงการทำงานระหว่างธนาคารกสิกรไทยมากขึ้น โดยครึ่งหลังปีนี้คาดว่าจะมีลูกค้ารายใหญ่ของธนาคารเข้ามาใช้บริการของ บล.กสิกรไทย มากขึ้น และปีนี้บริษัทมีแผนเปิดสาขาเพิ่มเป็น 51 สาขา จากปีที่แล้ว 23 สาขา